Қиёфаси ўзгараётган Сирдарё: ҳаммаси инсонлар шодлиги учун\n6 Авг 2019 3432\n«Сирдарё дотациядаги вилоят бўлиб, давлат олдидаги қарзлари 400 миллиард сўмга етганди. Энди сирдарёликлар ўзини ўзи таъминлашга қодир. Қисқача айтганда, бугун бюджетимизда 300 миллиарддан зиёд маблағимиз бор», – дейди вилоят раҳбари Ғафуржон Мирзаев Ўзбекистон Журналистлар ижодий уюшмаси томонидан ташкил этилган медиатур иштирокчилари билан учрашувда.\nҚисқа вақт ичида минтақада миқёсидаги тектоник силжишлар рўй берган бўлса, унда номи ўзига монанд «Тақир чўл», деган ном қайда қолди? Саккизта туман ва учта шаҳар қиёфаси кўз ўнгимизда ўзгарди. Вилоятдаги энг катта ва энг машҳур реклама баннерлари бу – «Объект паспорти». Уларга буюртмачилар ва пудратчилари ким экани, қурувчилар томонидан қанча маблағ ўзлаштирилиши, мактаблар, фабрикалар ва устахоналар, кўп қаватли уйлар қад ростлайдиган бутун бошли турар-жой массивлари, ижтимоий-маданий бино ва иншоотлар – боғлар, стадионлар, кутубхоналар, маданият уйларини фойдаланишга топшириш муддатлари ёзиб қўйилган…\nЯнгиерга киришдан олдин улкан ва кўп жиҳатдан рамзий «Янги Янгиер» белгисига дуч келдик. Бу мойли мой, деганими? Ундай эмас. Бу ерда лойиҳа қиймати 600 миллион доллар бўлган кимёвий завод қурилиши бошланади. Ишлаб чиқариш қуввати - 400 минг тонна аммиак ва 660 минг тонна карбамидга тенг. Комплекс – стратегик аҳамиятга эга, бутун мамлакат иқтисодиёти учун ҳам ғоя муҳим. Улкан истиқболлар очилмоқда. Даромад топаман, деб узоқ юртларга кетган янгиерликлар яна ўз қадрдон гўшаларига қайтишмоқда. Ҳувиллаб қолган шаҳар қайта жонлана бошлади.\nАниқ ва ортиқча мақтовларсиз: ваъда бердингми - бажар\nТошкент ва Сирдарё вилоятлари чегарасидаги серқатнов жойда, магистрал шоссенинг шундоқ четида «Чеҳра» кафеси жойлашган. Ошпазларининг қўли ширин. Ҳақиқий пазанда улар. Хушбўй зираворлар қўшиб тайёрланган мазали, таъми оғизда қоладиган гўштли ва балиқ таомлари, курка ва бедана гўштини татиб кўргани узоқ-узоқ жойлардан келишади. Такси, юк машиналари ҳайдовчилари – доимий мижозлар. Энди сайёҳлар ҳам ташриф буюра бошлаган.\n- Февраль ойида «Чеҳра»миз ресторан мақомини олди, - дейди «Жамол савдо инвест» МЧЖ раҳбари Равшан Раупов. - Кичик кафе базасида ўғилларим Рустам ва Ҳомиджонлар билан бутун мажмуага асос солдик. «Ҳар бир оила - тадбиркор» дастури бўйича беш миллиард сўмлик имтиёзли банк кредитини олгач, банкет зали, алоҳида хоналар қурдик. Ўз автотураргоҳимиз ва Меҳмон уйимиз бор. Қишда Сирдарё вилоятига мамлакатимиз Президенти келганида унинг корхонамизга ҳам ташриф буюришига умид қилгандим. Шавкат Миромоновичга хусусий тадбиркорларга кўрсатилаётган эътибор ва ғамхўрлик учун чин қалбдан миннатдорлик билдирмоқчи эдим. Салкам қўлимиз билан овқатлантириб қўядиган очкўз текширувчилар камайди, агар шундай қилмасанг... Банк кредитлари олиш янада осонлашди.\nРауповлар оиласи ҳудудни ҳам ободонлаштирди. Унча катта бўлмаган ҳовузни тартибга келтирдилар. Италия, Япония, Франция, Бирлашган Араб Амирликлари, Россия каби хориждан ташриф буюрган меҳмонларга микроиқлим яратиш учун беш метрли сунъий шаршара ҳам бор. Тошкентдан Сирдарёга кираётган сайёҳлар ўзбекларнинг меҳмондўстлиги ва очиқ чеҳралигини ҳис этиши, шунингдек, масалан, Самарқанд ёки Бухородан қайтётиб, яна «Чеҳра»га киришни исташлари жуда муҳим. Меҳмонларга нисбатан тавозе билан муносабатда бўлишни нафақат урф-одатларимиз, балки бозор қонунлари ҳам талаб этмоқда.\n- Давлатимиз раҳбари томонидан қабул қилинган ташаббус ва ислоҳотларга ишонаман, - дейди оила раҳбари. - Президентнинг сиёсий иродаси туфайли жойлардаги ҳокимият одамларга, уларнинг эҳтиёжлари ва орзу-умидларига эътибор қарата бошлади. Сирдарё тумани ҳокимлиги кўкат ва сабзавот етиштиришга иссиқхона, турли балиқларни кўпайтириш учун сув ҳавзасини ташкил этиш бўйича бизнес-лойиҳалар учун МЧЖга саккиз гектар ер ажратди. Ушбу маҳсулотлар, афсуски, қўшни ҳудудлардан ҳам олиб келинган. Бу тайёрланган таомларнинг нархига ҳам таъсир қиларди. Энди дастархонимизда ўзимизнинг барра маҳсулотларимиз ҳам бўлади. Ҳа, Сирдарё фермерлари мева-сабзавот, паррандачилик ва чорвачилик билан янада кўпроқ шуғуллана бошладилар. Улардан йигирматачаси билан олинажак ҳосилни етказиб бериш бўйича фьючерс шартномаларини ҳам тузиб қўйдик.\nТадбиркор беш миллиард сўмлик янги кредит ва яна шунча ўз маблағлари ҳисобига 220 метр чуқурликда қудуқ қаздирмоқчи. Ресторан ҳудудида шифобахш манба топилди. «Чеҳра булоғи» минерал сувини қуйиш бўйича цех очиш кўзда тутилган. Яқин келажакдаги режаларда - спорт майдончалари ва сузиш ҳавзаси, спорт зали билан соғломлаштириш мажмуасини қуриш турибди. Бу яқин атрофдаги маҳаллалар ёшлари учун. Хуллас, ҳаммаси одамлар учун.\nЭслатиб ўтамиз, агар илгари «Чеҳра» 60 меҳмонни қабул қилган бўлса, энди - беш баробар кўп қабул қила олади. Бир кунлик товар айланмаси ҳажми 15 миллион сўмга етган. Равшан Рауповнинг айтишича, бундай ўсиш сўнгги бир ярим йилдан бери кузатилмоқда. Гарчи ресторан бизнесида ўн беш йилдан ортиқ вақт фаолият олиб бораётган бўлса-да.\nСирдарё вилоятининг умумий ижтимоий-иқтисодий кўрсаткичларида кичик бизнеснинг улуши 44,9 фоизни ташкил этади. Статистика маълумотларига кўра, 2019 йил 1 июнь ҳолатига 11 880 га яқин корхона рўйхатга олинган бўлиб, улардан тахминан 7700 таси сервис хизматлари кўрсатиш билан шуғулланади. Инновацион ечимлардан фойдаланиш, хизматлар базасини кенгайтириш январь-июнь ойларида соҳадаги фирма ва компаниялар даромадларини 1,16 триллион сўмга ошириш имконини берди. Ўсиш ўтган йилнинг шу даврига нисбатан 23,3 фоизни ташкил этди.\nИнвестиция иқлими: ишла, дангасалик қилма\nСирдарё туманида жойлашган Хитойнинг «Peng Sheng» («Парвоздаги бургут») компанияси ишлаб чиқарадиган барча маҳсулотларни кўрсатиш мақсадида мезбонлар медиатур иштирокчиларига бир нечта электрокарларни тақдим этди. Тахминан ўн йил аввал ташкил этилган қўшма корхона барча ижтимоий инфратузилмага эга бўлган катта қишлоққа айланган. Ишлаб чиқариш объектларига олиб борувчи йўлда биз кундалик озиқ-овқат маҳсулотлари, пойабзал, кийим-кечак, турли сантехника, умуман, ҳаёт учун зарур барча нарсаларни сотиб олиш мумкин бўлган савдо мажмуасига кўзимиз тушди. Унинг яқинида - ишчилар ва ходимлар корпоратив байрамларни, оилавий байрамлар - тўйлар, туғилган кунлар ўтказадиган ресторан жойлашган. Таомномаси ҳар куни ўзгарадиган ошхона. Ходимларга учта таомдан иборат тушлик ва кечки овқат берилади. Бунда ўз томорқасида етиштирилган маҳсулотлар ишлатилади. Полиздан тўппа-тўғри дастурхонга, деганларидай.\nУларга «Асака» банк филиали хизмат кўрсатади. Гуллаган, фавворали боғ ёнида унча катта бўлмаган стадион. Бу ерда турли спорт турлари бўйича мусобақалар ва беллашувлар ўтказилмоқда. ҚК ютуқлари кўргазмаси - «Парвоздаги бургут»нинг ғурури.\n- Экспонатларнинг бир қисми Минскка жўнатилди, - дейди «Peng Sheng» бош директори ўринбосари Мўминбек Каримов. - Президент Шавкат Мирзиёевнинг Беларусга ташрифи чоғида «Ўзбекистонда ишлаб чиқарилган» бренди остида миллий маҳсулотлар кўргазмаси очилди. Мамлакатимиз товар ва хизматларининг кенг ассортиментини намойиш этиш учун «БелЭкспо» марказида бутун бошли мажмуа ажратилди. Уч минг квадрат метрли ёпиқ майдонда 25 та эксклюзив стендлар ташкил этилди. Улар орасида бизнинг экспонатлар ҳам бор эди. Умид қиламанки, 12 та ҳужжат, шунингдек, Беларусь ва Ўзбекистон шаҳарлари ва вилоятлари ўртасидаги минтақалараро форумда имзоланган 300 миллион долларлик шартномаларда 60 турдаги «Парвоздаги бургут» маҳсулотлари ҳам ўз харидорига эга бўлди. Энди экспорт буюртмалари портфелимиз янада тўлади.\nЎзбекистон-Хитой қўшма корхонаси 2009 йилда очилган. Ўшанда инвестициялар тахминан 30 миллион долларни ташкил этган. Лойиҳа қуввати - йилига 600 минг дона қорамол терисини қайта ишлаш, 400 минг жуфт пойабзал, тўрт миллион квадрат метр сопол плиталар ишлаб чиқаришга тенг. Ускуналар - хорижники, хомашё - маҳаллий.\nДаромадлар ошгани сайин қўшма корхона кенгая борди. Олинган даромаднинг катта қисми ишга йўналтирилди. Энди номенклатурада 60 дан зиёд турдаги маҳсулотлар мавжуд. Хусусан, кенг турдаги сантехника, жумладан, инновацион - душ ва ваннахона учун сенсорли жўмраклар ишлаб чиқариш ҳам йўлга қўйилди.\nЕтти гектар майдонда замонавий иссиқхона пайдо бўлди. Соф Хитой технологияларидан (иссиқлик тизимлари) фойдаланиш, модернизация қилинган лойиҳаларни амалга ошириш ва ўз вақтида амалга оширилган агротехник тадбирлар ҳар бир туп помидордан йилига уч марта мўл-кўл ҳосил олиш имконини беради. Иссиқхонада асосан ватандошларимиз меҳнат қилиб, хитойлик мутахассисларнинг тажрибасини ўзлаштиришмоқда.\nЎтган йили пахтачилик билан шуғулланиб кўришди ва 30 гектар майдонда 55 центнерлик хирмон кўтаришди. Хитойча инновация ажойиб натижалар берди. Бугун пахта экилган майдон 140 гектарга кенгайган. Кўтариладиган ҳосилни эса нафақат янги пахтани қайта ишлаш цехига, балки мато, қўшилган қийматга эга бўладиган якуний маҳсулотлар - катталар ва болалар кийим-кечакларини тикишга йўналтириш режалаштирилмоқда. Хуллас, ўзига хос пахта-тўқимачилик кластери яратилади.\n- Давлатимиз раҳбарининг февраль ойидаги ташрифи чоғида ишлаб чиқилган 2,2 миллиард долларлик икки йиллик ҳудудий инвестиция дастурини амалга ошириш доирасида 2018 йилнинг шу даврига нисбатан жорий йилнинг биринчи ярмида вилоятда умумий капитал қўйилмалар икки баробар кўпроқ ўзлаштирилди, - дея таъкидлашди тадбирда. - 12 миллион долларлик режада хорижий инвестициялар олти ой ичида 20 миллион доллардан ошиб кетди. Хитойнинг «Вангда Групп» қўшма корхонаси томонидан металл конструкциялар ишлаб чиқариш йўлга қўйилди. Фармацевтика ва озиқ-овқат саноати учун (Германия ва Чехия ускуналари) шиша идишлар ишлаб чиқаришга ихтисослашган «Сирдарё универсал ойна» МЧЖ лойиҳа қувват кўрсаткичларига чиқмоқда. Заводнинг иккинчи босқичи ишга туширилгач, 1200 га яқин маҳаллий аҳоли иш билан таъминланади. «Sirdaryo Mega Luks» МЧЖ томонидан ишлаб чиқарилган полипропилен қопларни етти миллион долларга экспорт қилиш мўлжалланмоқда.\nХорижий капиталга эга жами тўққизта корхона фаолият олиб бормоқда. Икки йил давомида туманда 350 миллион долларлик 47 лойиҳани амалга ошириш режалаштирилган.\nСирдарё вилоятида очилган хорижий капитал иштирокидаги қўшма корхоналарда олти ой ичида 707 млрд. сўмлик маҳсулот ишлаб чиқарилган. Ўсиш ўтган йилнинг шу даврига нисбатан 113,2 фоизни ташкил этди.\nПрезидентнинг бешта ташаббуси: ютуқлар ва лойиҳалар\n- Бундай эскалатор Гулистон шаҳрида бошқа йўқ. Вилоятда битта, - дейди фахр-ифтихор билан икки қаватли савдо мажмуаси ва Сайхунобод туманидаги Ёшлар маркази раҳбари Хуршид Шарипов. - Мамлакатимиз Президенти ташриф буюрганда тумандаги ягона паркнинг аянчли аҳволини кўриб, нафақат болалар, балки уларнинг ота-оналари, қариялар мазза қилиб дам оладиган кўнгилочар марказни яратиш борасида топшириқ берди. Сайхунободнинг қиёфасини ўзгартириш бўйича бошқа тавсиялар ҳам бўлди, албатта. Лекин мен туман марказини ободонлаштиришга киришдим. Бизнес-режа ишлаб чиқдим ва «Сайхун Планет» МЧЖни рўйхатдан ўтказдим. Қўйилган ном ҳам тасодифан эмас. Пойтахтимиздаги «Мега Планет» ва «НЕХТ» каби қатор савдо-кўнгилочар марказлари билан танишдим. Ҳеч нимани ўйлаб топганим ҳам йўқ, шунчаки, бинони ўзимизнинг шароит ва имкониятларимизга мослаштирдим, холос. Ҳукумат 21,3 млрд. сўмлик кредит олишимга ёрдам берди, унга 14,7 млрд сўмлик ўз маблағларимни ҳам йўналтирдим. Барчасини майда-чуйда деталларигача ҳисоблаб чиққанман. Қурилиш март ойида бошланди. Параллель равишда ташландиқ паркни ҳам ободонлаштира бошладик.\nТадбиркор режалаштирганидек, икки ой ичида объект ишга туширилди. Биринчи қаватда - барча нарсалар харидорлар учун. Унинг пештахталарига кундалик харид қилинувчи товарлар - нон, туз, гугурт, ширинликлар ва бошқалар, шунингдек, рангба-ранг пойабзал, мебель, кийим-кечак ва бошқа кўп нарсалар қўйилган. Замонавий супермаркетнинг худди ўзи, дейиш мумкин! Кунлик ўртача товар айланмаси - салкам 2 миллион сўм, 30 га яқин сайхунободлик иш билан таъминланган. Туман бюджетига солиқлар ва бошқа мажбурий тўловлар шаклидаги ажратмалар аллақачон 20 миллиард сўмдан ортиқни ташкил этмоқда.\nТадбиркор мақтаган ўша эскалатор олиб чиқадиган иккинчи қаватда - болалар ва ўсмирлар учун кенг майдон: ўйин автоматлари, теннис столлари, қирқ ва олтмиш ўринга мўлжалланган фильмлар намойиш этиладиган иккита зал (кунига уч сеанс), салқин ичимликлар ва турли овқатлар тайёрланадиган кафе, митти болакайлар учун юмшоқ ўйинчоқлари бўлган алоҳида бурчак. Бу ерда шинамгина ўқиш зали бўлган кичик кутубхона ҳам мавжуд.\nБу Президентимизнинг бешта ташаббусига мувофиқ йигит-қизларнинг ижодий қобилиятларини ривожлантириш учун. Ушбу йўналишнинг амалга оширилиши давомини бир гектардан ортиқ майдонда жойлашган ва реконструкция қилинган «Ғалаба» боғида кўриш мумкин. Ёзги концерт зали бўш тургани йўқ. Ҳаваскорлик жамоаларининг репетициялари ва чиқишлари ўтказилиб турилади. Ота-оналар, бобо-бувилар фарзандлари ва набираларининг ижодий қобилиятидан ҳайратга тушадилар.\n«Сайхун Планет»нинг Ўзбекистон Бош вазирининг туман қабулхонаси учун учта хона ажратганини ҳам таъкидлаш жоиз. 500 квадрат метрдан зиёд майдонда туман давлат хизматлари маркази ходимлари қишлоқ аҳолисига кўплаб масалалар бўйича маслаҳат ва тавсиялар бериб, юзага келган муаммоларни ҳал этишга кўмаклашмоқда.\nҚўшни туманлар аҳолисидан ташқари Сайхунободга қўшни Қозоғистон ва Тожикистоннинг чегара ҳудудларидан фуқаролар ҳам ташриф буюрадилар. Биргина савдо марказидан ёки янги бозордан у-бу харид қилиш учун эмас, албатта. Атрофида китобсеварларга мўлжалланган шийпончалар аллеяси кўзга ташланадиган янги қурилган «Китоб олами» китоб дўконига киришади. Лой ва пахсадан кўтарилган уйлар ўрнига жадал суръатларда қурилаётган кўпқаватли уй-жойларга ҳавас ва ҳайрат билан билан боқадилар.\nРеконструкциядан сўнг Хотира майдонининг ҳам қиёфаси ўзгарди. Мавжуд ўн иккита мактабгача таълим муассасаларига қўшимча тарзда яна тўққизта болалар боғчаси сифатли барпо этилмоқда.\nСирдарё вилоятида бешта ташаббусни амалга ошириш бўйича ютуқлар ва лойиҳалар статистикасида фақат рақамлар ва фактлар. Мусиқа ва санъат мактабларида ўн битта йўналиш бўйича тўгараклар ва 56 та қўшимча ихтисослаштирилган синфлар ташкил этилиб, вилоятда ижод билан шуғулланувчи ўсмирлар сони 7250 тага етди. Бу дастлабки ўқув курсидан ўтган 5320 ўқувчига қўшимча тарзда.\nМустақиллик байрами арафасида иқтидорли болалар учун иккита уч қаватли мактаб-интернат биноси фойдаланишга топширилади. Қурувчилар 33 миллиард сўмдан ортиқ маблағни ўзлаштирадилар. 120 ўринга мингдан ортиқ 5-8 синф ўқувчилари ариза топширган.\nСпорт борасида. Йил бошида болалар ва ўсмирлар спорт мактабларида (БЎСМ) мунтазам шуғулланувчилар учун 1,5 миллиард сўмлик спорт жиҳозлари ва ускуналари харид қилинди.\nДавлат-хусусий шериклик дастурига киритилган 26 нафар тадбиркорга «ноль» харид қийматида спорт секцияларини очиш учун бўш турган бинолар тақдим этилди. Режага мувофиқ, уларнинг узоқ туманларда сунъий қопламали 18 мини-стадион, енгил конструкцияли еттита спорт зали ва от спорти мактабини очишлари керак бўлади.\nСардоба туманида БЎСМ фойдаланишга топширилди ва унда бугун 600 га яқин ўғил-қиз шуғулланмоқда, Боёвутда универсал мактаб ишламоқда, Гулистонда - гимнастика маркази фаолият кўрсатяпти.\nЁшларнинг компьютер саводхонлиги. Мирзаобод туманида мутахассислар IT ўқув марказини ташкил этиш бўйича пилот лойиҳани ўрганишди. Ижобий тажриба барча саккизта туман ва учта шаҳарда қўлланилади. Йил охиригача ана шундай IT-марказлар 44 тага етади. Ахборот технологиялари асосларини қўшимча равишда 11 500 мактаб ўқувчилари ҳам ўрганмоқда.\nКитобхонлик тарғиботи. «Бир ҳафта – битта ўқилган китоб», «Энг китобхон оила», «Ёш китобхон» каби номинациялар бўйича вилоят танловлари ва кўриклар мунтазам ташкил этилмоқда. Ёзувчилар уюшмаси ва «Ижод» жамғармаси вилоятнинг барча маҳаллаларига таниқли маҳаллий ва хорижий классик адибларнинг 220 мингдан зиёд китобларини тақдим этиб, бу ишни қўллаб-қувватламоқда.\nВилоят маркази аҳолиси «Book cafе» китоб дўконига фаол ташриф буюрмоқда. Бу ерда нафақат адабий янгиликларни харид қилиш, балки керакли техник ёки энциклопедик китоблар, луғатларга ҳам буюртма бериш ёки шунчаки, шинам кафеда харид қилинган китобни варақлаб, олдиндан танишиш мумкин. Йил охирига қадар Сирдарёнинг барча туман ва шаҳарларида худди шундай «Book cafе»лар қурилади.\nХотин-қизларни иш билан таъминлаш. Жорий йилнинг ўтган даврида ўз бизнесини очиш ва тадбиркор бўлишга қарор қилган 776 нафар ватандошимизга 44,4 млрд. сўмлик кредитлар ажратилди.\nМарт ойида «Ховос Сити»да «Ўзпахтасаноат» акциядорлик компанияси маблағлари ҳисобидан тикув фабрикаси қурилди. Натижада 240 нафар собиқ уй бекалари иш билан таъминланди. Жорий йилнинг охиригача шунга ўхшаш яна 32 та корхонани очиш режалаштирилмоқда. Меҳнат биржасида рўйхатга олинган 4200 дан ортиқ ишсиз хотин-қизнинг бандлиги таъминланади.\n«Akbar Biznes Story» ва «Sohil Ummon Baraka» масулияти чекланган жамиятлари ишсизларни қўллаб-қувватлаб, уч юздан зиёд гулистонлик хотин-қизни ишга қабул қилдилар.\nСўнгсўз ўрнида. Президентимизнинг ҳудудларга ташрифлари ва сафарлари ҳамиша улкан саъй-ҳаракатларга туртки бермоқда, кичик ва йирик лойиҳалар амалга оширилмоқда. Улар шубҳасиз, иқтисодиётни ривожлантириш, жамиятнинг маданий-маънавий ҳаётини бойитиш, шаҳар ва қишлоқлар қиёфасини ўзгартиришга хизмат қиляпти. Энг муҳими, халқ фаровонлиги ошмоқда. Сўнгги икки йил ичида Сирдарё вилоятида содир бўлган ўзгаришлар бунга ёрқин мисолдир. Эслатиб ўтамиз, бир вақтлар барча ижтимоий-иқтисодий кўрсаткичлар бўйича ортда қолган минтақага давлат раҳбари икки марта ташриф буюрган. Яна ёз ўртасида ҳам.


НАВОИЙ: “Чиқинди ташувчи корхона ахлатни заводга олиб бормай полигонга тўкмоқда”\n“Навоий вилоятидан ёзмоқдамиз. Роҳат овули яқинида чиқинди полигони мавжуд. Бу ерга чиқинди ташлашни тўхтатиб, ҳудуддан йиғилган ахлатни қайта ишлаш учун заводга етказиш белгиланган. Аммо чиқинди ташувчи корхона ахлатни заводга олиб бормай полигонга тўкмоқда. Ушбу ҳолатни ким назорат қилади?”.


ПАЙҒАМБАРИМИЗГА (С.А.В.) МУХАББАТ-ИЙМОНДАНДУР — Zamaxshariy.uz\nПАЙҒАМБАРИМИЗГА (С.А.В.) МУХАББАТ-ИЙМОНДАНДУР\nҲозирги кунимизда мани назаримда аксариятимизга одоб-ахлоқ ва ўзаро мулоқотда ҳалимлик, юмшоқлик, кечирувчанлик ва шу каби Пайгамбаримиз (с.а.в.)ни фазилатларидай фазилатлар етишмаётгандай. Агар биз Пайгамбаримиз с.а.в.ни яхши кўришни даъво қилар эканмиз, унда у зотни табиатларида бўлган юксак инсоний фазилатларни хам ўзлаштирайлик. Шунда даъвоимиз ростликка айланади. Акс холда жоҳил холимизда бу даъвоимиз ёлгондан бошка нарса эмас!\n«Пайгамбаримиз с.а.в. ни яхши кўраман»-даъво киламизда аммо у зотни на тарихларини, на одоб- ахлоқларини ва на суннатларини билмаймиз. Хатто ачинарлиси билишга кизикмаймиз хам. Агар мактаб ёшидаги боламиз аллакандай футбол командани таркибини ёддан айтса, ёки кизимиз аллакандай бир хонандани таржимаи холи ва уни қўшиқларини билса «ха буни зеҳни ва ақли зўр»- деб мақтаймиз. Аммо у зеҳн ва ақл биринчи навбатда Аллоҳни танишга кейин эса Пайгамбаримиз(с.а.в.)ни ўрганишга ҳам сарфланиши кераклигини умуман ўйламаймиз. Болаларимизни пул сарфлаб хар хил тўгаракларга берамиз «келажакда ўқиб илм олсин жамиятга ва оиласига, ота-онасига, Ватанга манфаати тегадиган инсон бўлсин»- деб. Аммо Пайгамбаримиз с.а.в.ни ўргатиш эсимизга келмайди. Тўғри болаларни ёшликдан илмга, ҳунарга ўргатганимиз яхши, аммо уларга Пайгамбаримиз с.а.в.ни одоблари, ахлоқлари, ҳалим-мулойимликлари, кечирувчанликлари, қўйингки барча инсоний фазилатларини мисоллар билан ўргатсак келажакда илму-хунарда хам, юксак инсоний фазилатларда хам пешқадам бўлишади.\nҲозирги кунимиздаги ёшлар орасида тарбияни бузилиб кетаётгани ва илми-хунари бор холда одоб-ахлок, мехр-мурувват, юмшоклик, кечирувчанлик каби инсоний фазилатларни ёшларимизда етишмаётганини хам сабабларидан бири шу Пайгамбаримиз с.а.в.ни шахсиятларни билмаслиги, у зотни доим одоб-ахдлокни биринчи ўринга кўйганларини билмасликларидандир.\nПайғамбаримиз (с.а.в.) сахобалар билан бирга ўтирганларида:»Мени ҳаммадан хам яхши кўрмаган хақиқий мўмин бўла олмайди»- деб марҳамат қилдилар. Шунда Хазрати Умар (р.а.): «Ё Расулуллох, ман сиздан ўзимдан бошқа ҳаммадан кўра яхши кўраман»- дедилар. Шунда Расулуллох(с.а.в.): «Йўқ Умар, мани ўзингдан ҳам кўпрок яхши кўрмагунингча хақиқий мўмин бўла олмайсан»- дедилар. Шунда Хазрати Умар (р.а.): «Ё Расулуллох,(с.а.в.) ман сизни ўзимдан ҳам кўпрок яхши кўраман»- дедилар. Шунда Расулуллох(с.а.в.): «Энди иймонинг мукаммал бўлди эй Умар»- деб мархамат килдилар.\nДамашқ шаҳрида бир тақводор онахон истиқомат қилар экан. Бир куни у фарзандларидан бирига: «Ўғлим! Юртимизда диний билимга эга энг катта уламоларнинг қайси бирини биласан? Агар шундайларни биладиган бўлсанг, менинг ҳузуримга олиб келсанг, сўрайдиган бир муҳим масалам бор эди», деб илтимос қилади. Ўғил онасининг сўзларини тинглар экан, ҳаёлиги нафақат Сурия, балки бутун дунёга машҳур бўлган Муҳаммад Саид Рамазон Бутий келади. Бу пайтда Шайх ҳали шаҳодат бахтига муяссар бўлмаган эди.\nЙигит онасининг илтимоси билан шайх Бутий ҳазратларининг олдига бориб: «Менинг қари онам бор. Юртимиздаги энг билимли олимни олиб кел, дея илтимос қилди. Ўзи эса саломатлиги туфайли ташқарига чиқа олмайди. Шаҳримизда сиздан ўтадиган олимни топа олмаганимдан, олдингизга илтимос билан келдим», деб ҳолатни тушунтиради.\nРамазон Бутий кўп ўйлаб ўтирмай, боришга розилик билдириб, онахоннинг уйига ташриф буюради.\nШайх Бутий эртаси куни ўзи устозлик қиладиган мадрасада дарс чоғида шогирдларига ўша аёл ҳақида ҳикоя қилиб беради. «Умр бўйи ҳар куни тушида Пайғамбаримиз саллоллоҳу алайҳи васалламни кўрибди», деган гап шогирдларда ҳам катта қизиқиш уйғотади. Дарс сўнггида икки шогирди ўрнидан туриб: «Устоз, рухсат берсангиз, шу аёлнинг манзилини бизга айтсангиз. Биз уни зиёрат қилгач, Расулуллоҳ салаллоллоҳу алайҳи васалламни ҳар куни тушда кўриш бахтига қандай муяссар бўлганини, бунинг учун нималар қилиш кераклигини сўраб, билиб олсак», дейди. Имом Бутий ҳазратлари шогирдларига онахоннинг манзилини айтиб беради.Талабалар мазкур тақводор аёлнинг уйини топиб боришади. У ҳақда устозларидан эшитганини, бундан ҳайратда қолганини ва яна мумкин бўлса, бунинг сабабларини билмоқ учун келганларини сўзлашади. «Болаларим, буни билишни истасангизлар, эрта тонгда шу ерда бўлинглар. Фақат келишдан олдин нонушта қилмай, оч қорин келинглар», дейди аёл. Талабалар эртаси куни тонг отиши билан аёлнинг уйида ҳозир бўлишади. Онахон бўлса, икки талабани уйининг бир хонасига киргазиб: «Шу ерда бўлинглар, мен ўзим айтмагунимча бу хонадан ҳеч қаерга чиқманглар», деб тайинлайди.\nШайтон алайхи лаъна — Расулуллоҳ соллаллоҳу алайҳи васалламнинг кўринишига кира олмаслигини, у зотни тушда кўрган одам чиндан ҳам ул зотнинг ўзларини кўрган бўлишини яхши биладиган икки талаба шу бахт илинжида онахоннинг айтганларини сўзсиз бажарарди. Уй эгаси қачон эшигимизни очиб, бизга ваъз-насиҳат айтар экан, деб кутиб ўтираверишди. Бироқ, онахондан дарак йўқ, вақт эса ўтиб борар эди. Бир маҳал онахон талабаларга тушлик учун таом келтирдида, ҳеч нима демай, қайтиб чиқиб кетди. Эрталабдан бери туз татимаган талабалар овқатни паққос тушуришди. Таомнинг шўрлигини ҳам сезишмади, аччиқлигига ҳам парво қилишмади. Қизиғи шундаки, хонадон соҳибаси таом олиб киргандию, ичгани на чой, на сув берганди.\nШундай қилиб, кеч ҳам кирди. Шўр ва аччиқ таом сув талаб қилиб, талабаларнинг тинкасини қуритарди. Ташқарига чиқиб сув ичайин дейишса, онахоннинг «Менинг рухсатимсиз хонадан чиқманглар», деган буйруғи бор. Буйруқни қандай бузиш мумкин?! Шу боис, ташналик ичларини қанчалар куйдирмасин, сабрбардош билан ўтираверишди.\nБизчи биз? Бизни деб Аллоҳга «Уммати, Уммати, Уммати», яъни Аллоҳим умматимни мағфират қил»- деб қилган дуоларига жавоб кайтара олаяпмизми? У зотни ҳаммадан ҳам, хатто ўзимиздан ҳам кўпрок яхши кўраяпмизми?\nЛекин халиям кеч эмас. У зотга саловотни кўпайтирайлик. Бизга ибратли бўлган ҳаёт йўлларини ўқиб ўрганайлик. Суннатларини ўрганиб ҳаётимизга тадбиқ қилайлик. Энг муҳими болаларимизга ўргатайлик.\nPrevious Post:НАМОЗНИНГ ИЧКИ ОДОБИ ХУШУЪДИР\nNext Post:ФАРЗАНДЛАРИМИЗГА ЯХШИ МЕРОС ҚОЛДИРАЙЛИК!


COVID-19 пандемияси ва унинг Ўзбекистондаги олий таълимга таъсири сабабли, TEAM Университетида 2020-2021 ўқув йили учун ҳужжатларни қабул қилиш жараёни давом этмоқда!\nТалабалар учун қулайлик ва хавфсизликни таъминлаш мақсадида, бу йил университет талабалари имтиҳонсиз қабул қилинади. Ҳужжатларни топширишнинг бутун жараёни registration.teamuni.uz махсус платформасида онлайн тарзда ташкил этилган.\nTEAM Университети Ўзбекистон Республикаси Вазирлар Маҳкамасининг 2020 йил 18 апрелдаги 241-сон қарори билан ташкил этилган нодавлат олий таълим муассасасидир. Яқин вақтгача мамлакатдаги барча ОТМлар фақат давлатга тегишли эканлигига одатланиб қолган кўплаб ота-оналарни «нодавлат» сўзи бироз сергакликка тортиши мумкин. Аммо ташвишланишга ҳожат йўқ.\nБиринчидан, Вазирлар Маҳкамасининг қарори билан TEAM Университети бакалавр ва магистрларни тайёрлаш ҳамда илмий изланишлар олиб бориш ҳуқуқига эгадир.\nТаълим сифатини назорат қилиш давлат инспекцияси томонидан мазкур университетга таълим фаолиятини бошлаш учун тегишли лицензия расмийлаштирилди.\nШунингдек, университетнинг дипломи Ўзбекистон Республикаси ҳудудида ҳеч қандай тўсиқларсиз олий маълумот тўғрисидаги ҳужжат сифатида эътироф этилиши кўрсатилган.\nИккинчидан, TEAM Университети дунёнинг энг етакчи 1000 та ОТМлари қаторига кирувчи Буюк Британиядаги London South Bank University (LSBU) билан ҳамкорлик қилади. Университет британиялик ҳамкор томонидан тасдиқланган дастурлар бўйича унинг қоидалари ва стандартларига мувофиқ таълим беради ҳамда TEAM Университети битирувчилари Буюк Британиянинг London South Bank University дипломига эга бўладилар. Буюк Британия университетларининг дипломлари дунё миқёсида юқори нуфузга эга бўлгани сабабли, университет битирувчилари нафақат Ўзбекистонда, балки чет элларда ҳам ўқишни давом эттириши ёки муваффақиятли фаолият олиб бориши мумкин бўлади.\nTEAM'да ўқиш даврида талабалар, шунингдек, талабалар алмашинуви дастури доирасида LSBU'да бир семестр ўқиш имкониятига эга бўладилар.\nУниверситетнинг профессор-ўқитувчилари таркиби эътиборга лойиқ. Унда бутун дунёдан келган амалий ва академик билимларга эга инсонлар жамланган. Ўқитувчилар ҳақида батафсил маълумотни ушбу ҳавола орқали топишингиз мумкин.\nTEAM Университети талабалари GEN (Global Entrepreneurship Network), яъни Глобал Тадбиркорлик Тармоғи доирасида ўтадиган ўнлаб стартап тадбирларда, бизнес инкубаторларида, чет эл сафарларида ва инвесторлар билан учрашувларда иштирок этиб, амалий тажрибаларини ошириш имкониятига эга бўладилар.\nЎқишнинг биринчи йилида – ҳар бир талаба учун 20.650.000 сўм миқдоридаги грантлар берилади (грантни ҳисобга олганда шартнома нархи 38.350.000 сўм);\nҲар бир талаба барча фанлардан имтиҳонларни ўз вақтида топширса, 2-3-4-курсларда грантни сақлаб қолади, 50% ва 100% миқдоридаги грантларга даъвогарлик қила олади;\nБугунги кунда TEAM Университети иқтидорли талабаларга амалиёт ва стажировкани ўташ учун имкониятни тақдим этишга тайёр 15 дан зиёд йирик компаниялар билан ҳамкорлик қилмоқда. Ўз навбатида, TEAM мураббийлари жамоаси талабаларга ёрдам бериб, уларга қандай қилиб ўзларини иш берувчига тўғри намоён этишни ва резюмеларни хатосиз ёзишни ўргатади.\nСиз ҳозироқ TEAM Университетига ҳужжат топширишингиз мумкин бўлиб, бутун жараён teamuni.uz сайтида онлайн тарзда амалга оширилади. Университетга кириш учун сиз фақат анкетани тўлдиришингиз ва паспортингиз нусхаси, ўрта ёки ўрта махсус маълумотингиз тўғрисидаги гувоҳномангизнинг нусхасини ва CEFR B2, IELTS (minimum score 5,5), Duolingo (minimum score 90) ва шу каби сертификат нусхасини онлайн шакл орқали юклашингиз лозим.\nInstagram саҳифа: @teamuni_uz\nFacebook саҳифа: fb.com/teamuniversityuz\nYouTube канал: youtube.com/TEAMuniversityuz\nTelegram канал: t.me/TEAMuniversityuz\nTelegram орқали мурожаат қилиш: @teamuni_uz\n16:48 / 23.05.2020\nTEAM University 27 май куни онлайн-брифинг ўтказади\n09:00 / 18.01.2020


Биолог Бахтиёр Шералиев — Хитойда Ўзбекистон балиқларини ўргангани, сохта интеллектуаллар ва йўлини топа олмаётган ёшлар ҳақида\n17:43 / 24.03.2022\nХитойда ихтиология йўналиши бўйича докторлик диссертациясини ҳимоя қилган олим Бахтиёр Шералиев «Осмондаги болалар» лойиҳасининг 22-сони меҳмони бўлди.\nФарғона вилоятида таваллуд топиб, ФарДУни битирган ва Хитойнинг Чончинг шаҳридаги Жанубий-ғарбий университетида ихтиология йўналишида докторлик диссертациясини ҳимоя қилган Бахтиёр Шералиев ҳозирда Хитойдаги университетда PostDoc лавозимида фаолият юритиб келмоқда.\nИнтернетнинг ўзбек сегментида биологияга оид ўзбек тилидаги илмий материалларни кенгроқ оммага ёйиш мақсадида ташкил этилган Hujayra.uz лойиҳаси асосчиси бўлган Бахтиёр Шералиев суҳбат давомида ёшлардаги реал муаммолар ва уларнинг ечимлари, илмий раҳбар танлаш, демотивация бўлган ҳолларда қандай оёққа туриш, «бажарувчи»дан «фикрловчи»га айланиш кераклиги ҳақида тавсияларини бериб ўтди.\nБиология соҳасига чуқурроқ кириб боришимда устозим Зилола Ибрагимованинг ўрни беқиёс. Мендаги биологияга бўлган чўғларни оловлантирган, шу йўлга киришимда ва профессионал ушлашимда шу инсоннинг меҳнати катта. Фанга нисбатан самимийликни, одилона бўлишликни ўргатган. Ҳеч қачон олимпиадалардан олдин саволларни ўзлари тузган бўлсалар-да, бермасдилар. Чунки бу илм олаётган инсондаги энг яхши хислатлардан бўлиши керак. Биолог бўлишимга асосий сабаб шу киши бўлган.\nҲозиргача кўз олдимдан кетмайди. 2007 йилда Фарғона давлат университетига ҳужжатларимни бориб топширмоқчи бўлганимда ўша ердагилар: «Биология йўналишига қизлар топширади, ўғил болалар ўқийдиган соҳа эмас», деган. Мен: «Биолог бўлгани келдим, биолог бўлишим керак», деганман. Биринчи йилиёқ грантга кирганман. Мен биологияни биолог бўлиш учун ўқиганман, ўқитувчи бўлиш учун ўқимаганман.\nБу мақсад қаердан пайдо бўлган?\nБиологияни ўрганишнинг ўз методлари бор. Биринчиси – кузатиш, иккинчиси – таққослаш. Кузатиш биологияни ўрганишнинг энг қадимги методларидан бири. Шу нарса менда туғма бўлган, балки бобом биолог бўлгани учунми, доим кузатиб юрардим. Дафтарларим бўларди, ўсимликларни кузатиб, моллюскаларни сувдан олиб, текшириб кўрардим. Ўқитувчиликдан кўра, биологияни ўрганишда табиий қизиқишлар пайдо бўлган.\n2011 йил бакалаврни тугатдим. Бакалаврни тугатаётган пайт амалиётда дарс берганмиз. Бакалаврдан кейин магистратурада зоологияни ўрганишни бошладим ва мактабдан узоқлашдим. Ўқиш ярмидан университетда лаборант бўлиб ишлаб, кичик жиҳатларига ҳам кириб борганмиз. Бу мен учун муҳим мактаб бўлган. Магистратурага киришдан аввал 1 йил мактабда дарс берганман. Магистратурада ўқиётганимда 100 нафар ўқувчига репетиторлик қилиш имконияти бўлган, аммо лаборантликни танлаганман. Лаборантнинг ойлиги икки нафар боланинг репетитор пули билан бир хил эди. Ўша пайтларда мактаб директоримиз ҳам руҳий далда берган ва шу билан иш бошланиб кетган.\nБиз инсон ўлароқ, эътироф этилишга эҳтиёж ҳис қиламиз. Нега айнан балиқларни танлаганман? Чунки бу йўлда мутахассис йўқ. Агар мен ростдан ҳам чиқа олсам, энг зўр мутахассис бўламан ва эътироф этиламан, деган ишонч бўлган. Агар балиқчиликни танламаганимда, бу йўлдан қайтаришаётганда ҳам оёқ тираб олмаганимда, Хитойга бормас ва илмий тадқиқотлар қилмаган бўлардим. Риштонда репетиторлик қилаётган ва «Осмондаги болалар»да чиқаётган қайсидир суҳбатни ҳавас ва армон билан томоша қилиб ўтирган бўлардим.\nМен ўзим учун қоидалар ишлаб чиқаман. Қоидалар яшашимни осонлаштириб беради. Баъзилар қоидалар билан яшаш қийин деб ўйлайди, аммо ҳар бир жараёнга бу қоидаларни татбиқ қилганимдан сўнг яшашим осонлашган. Ана шу қоидалардан бири – моддият муҳим эмаслиги. Шу қоидалар менинг илм йўлидан юришимга сабаб бўлган.\nМоддиятдан устун бўлишлик\nҲамма нарсани илмга тўғри келадими, йўқми, баҳолаб кўраман. Бу саволнинг жавоби илмда бериб бўлинган. Масалан: Маслоу эҳтиёжлар пирамидаси бор. Бизда ҳар доим қорнимга эмас, қадримга йиғлайман, дейди. Йўқ, қорни тўйган одамгина қадрига йиғлайди. Бизда бирламчи эҳтиёжлар бор. Булар: еб-ичиш, уй-жой бўлиши, турмуш қуриш, кийим кийиш – худди булар бирламчи. Қандай кийим кийиш эса иккиламчи эҳтиёжга киради.\nОдам кўрпасига қараб оёқ узатиши керак. Масалан, мендан ҳеч қачон бизнесмен чиқмайди, қобилият йўқ. Хитойда доимий кириб-чиқиш виза ҳамёним бўларди. Кўп бизнесменлар айтарди: «Сен бу виза билан қанча савдогарчилик қилсанг бўлади, мана бу маҳсулотни олиб келиб сотсанг бўларди». Ҳамма ўз ишини қилгани маъқул. Менинг соҳам бу – илм.\nИлмни қаттиқ ушлаган одамни илмнинг ўзи боқиб олади\nМен мазза қилиб ишлашни, мазза қилиб яшашни хоҳлайман. Шу мақсад ила репетиторлик қилсам-у, илм билан шуғулланмаганим, айнан шу соҳада кетмаганим учун юрагимда доимий армон қолса, бу иш менга татимайди. Илмни қаттиқ ушлаган одамни илмнинг ўзи боқиб олади. Ҳозир менинг моддий аҳволим репетиторлик қилаётганлардан анча-мунча яхши. Барчаси илм туфайли, шу балиқларга содиқ қолганим учун. Соҳамни ҳеч қачон қўйиб юбормаганлигим учун.\n2014 йилда магистратура тугади, ишга кирдим, осон бўлмаган. Қийинчиликлар, иш ставкам камлиги ва иш жараёнларида ҳар хил қаршиликлар. Лекин мен буларни табиий қабул қилганман. Шундай бўлиши керак экан, шундай бўляпти.\n2015 йилгача ҳаётимда ҳеч нарса ўзгармаса, барчасини ташлаб, Риштонга бориб репетиторлик қиламан, деб ўзимга ваъда бердим. Ўша йили университетга Хитойдан грант келди. Шу грантга ҳужжат тайёрлай бошладим. Бунда ҳам қаршиликлар бўлди. «1998 йилдан бери ҳеч ким юта олмаган, барибир ярмидан ташлаб қўясан, вақтинг кетгани қолади», дейишди. Лекин жараёндан ўтдим.\nМуаммолардан уларни ҳал қилибгина қутулиш мумкин\nБир куни дарс ўтиб турсам, Олий таълим вазирлигидан телефон бўляпти. Шокка тушиб қолдим, аудиторияда дарс ўтиб турган жойимда нима дейишимни билмай қотиб қолганман. «Сизнинг ҳужжатларингиз қабул қилинди, Хитойнинг шу университетига борасиз, паспортингизнинг стикерини тайёрланг», деган маънода телефон қилишган. Шу қоронғи туннелда бир шуъла менинг ҳаётимда тубдан бурилишга сабаб бўлган.\nШу тариқа ҳужжатлар тайёрланган ва биринчи маротаба 2015 йилда 10 ойлик амалиёт учун Хитойга кетганман. У ерга кетишдан асосий сабаб муаммолардан қочиб кетиш эмас. Чунки бир қоида бор, сиз қанчалик муаммолардан қочсангиз, улар сизни шунчалик таъқиб қилиб бораверади. Муаммоларни ҳал қилибгина, улардан қутулишингиз мумкин.\n2017 йилда эса докторантурада ўқиш учун Хитойга кетдим. У ерда балиқларни классификация қилиш бўйича илмий тадқиқот олиб бордим. Бугунгача ўзимизда балиқлар таксономияси бўйича мутахассислар бўлмаган. Лекин чет элликлар келиб ўрганган.\n«Университетга киргунча Тошкент қаерда эканлигини билмаганман»\nАллоҳдан доим бир нарсани сўрайман: «Илм йўлимдан ҳеч қачон қайтарма, менга шундай синовларни юбормагинки, илм қолиб кетиб бошқа йўлдан юриб кетмайин. Шу илм йўлида ўзимни топишимга, сени англашимга тақдир қилгин шуни». Аллоҳнинг бу тақдиридан доим мен розиман ва бунга доимо шукрона айтаман.\nЎзингиз истаган иш билан шуғулланганингизда сиз ҳеч қачон ишламайсиз. Бу иш сизга ҳобби каби бўлади. Лабораторияга борасиз, мазза қиласиз, бирор балиқ турини кашф қилиб, айнан сиз ном берсангиз ўзингизда фахр туйғуси пайдо бўлади.\nАндижонда бир янги балиқ турини кашф қилдик ва унга Фарғона номини қўйдик. Бу ном ортида менинг фамилиям туради. Юз, икки юз йилдан кейин кимдир шу балиқ ҳақида ёзса, менинг фамилиям туради. Фан менга худди мана шунақа туҳфани берди. Бу туҳфа учун умримнинг охиригача фақат шу йўналишда кетаман.\nУ ерга (Хитойга) борганимда илмий раҳбарим қайси мавзуда ишламоқчисан, деган. У ерда халқаро даражада мавзулар бор ва хоҳлаган жойингизда бориб қилишингиз мумкин. Мен Ўзбекистон балиқларини танлаганман. Бу жуда қийин бўлган. Чунки бутун Ўзбекистон бўйлаб юриб балиқларни йиғишим керак. Бир тарафдан қийин бўлса, бир тарафдан жуда яхши бўлган. Университетга киргунимча Фарғона вилоятидан ташқарига чиқмаганман, Тошкент қаерда эканлигини билмаганман. Аммо илмим бутун республиканинг ҳар бир нуқтасига боришимга имкон берди.\nБалиқларнинг дунё илм-фанига алоқаси\nЖамиятда ҳамма ҳар хил. Муҳимликни, аҳамиятни баъзилар моддият билан ўлчаса, баъзилар қадрият билан ўлчайди. Мен ўрганаётган соҳа фундаментал соҳа ҳисобланади. Фанда икки соҳа: амалий ва фундаментал соҳалар бор. Фундаментал соҳада ишлаётган тадқиқотчилар: математик, физик, биологик, химиклар жамиятга ва иқтисодиётга айнан ўша пайтда қандайдир фойда ёки ҳисса қўшмаётган бўлиши мумкин, аммо улар вақт ўтиб жамиятдаги қайсидир муаммоларни ҳал қилишга ёрдам беради.\nБиологиянинг асосий олдига қўйган мақсадлари бор. Улардан биттаси ерда ҳаёт қандай пайдо бўлган, қандай қилиб ҳозирги хилма-хилликка етди, инсоният қандай пайдо бўлди, биз қандай тафаккур қиламиз, хотирамиз қандай ишлайди, қандай қилиб эсимизда сақлаб қоламиз, уни қандай реализация қиламиз…\nИнсониятнинг олдида турган муаммолар бор. Одамлар сони йилдан йилга ошиб бормоқда, уни қандай, ниманинг ҳисобига боқиш керак. Бу саволлар биологиянинг олдида турган муҳим саволлардир. Ўша саволларнинг жавоби бир катта мозаика ва ҳар бир тадқиқотчи ўша мозаиканинг бўлакларини жойига қўйиб келмоқда.\nФундаментал тадқиқотларга, яъни илмий тадқиқот ишларига бутун дунёга нисбатан олиб қарасак, давлатларнинг ажратаётган маблағи ўша давлатнинг ривожланганлиги билан тўғри пропорционал. Ушбу илмий тадқиқотларга энг кўп пул сарфлаётган давлатлар Исроил ва Жанубий Кореядир. Ўзбекистон мисолида олсак, 2000 йилда ЯИМнинг 0,36 фоизини илмий тадқиқот ишларига сарфлаган, 2018 йилга келиб ушбу кўрсаткич 0,13 фоизгача тушган. Фундаментал соҳа арзон соҳа эмас, у маблағ талаб қиладиган соҳа. Аммо давлатнинг ривожланиши учун пойдеворлардан биттаси ҳисобланади.\nБиология фақатгина педагог бўлиш мақсадида ўрганилаётган бир касбга айланиб қолдими?\nАсосий муаммо – жамиятнинг академик қисми намуна бўла олмагани. Бугунги жараённинг мевасини 10-15 йилдан кейин кўрамиз. Агар биз ўз вақтида олимларни кўтарганимизда, рекламаси билан яхшироқ шуғулланганимизда ёки уларни мисол сифатида, ибрат сифатида кўрсатганимизда эди, бошқачароқ бўлиши мумкин эди. Мен биологман, биология ўқитувчиси эмас. Биология ўқитиш методикаси йўналишида ўқиган бўлсагина, у биология ўқитувчиси бўлиши мумкин эди. Бизнинг соҳада энг охирида, иложсизликда топиладиган касб бу – ўқитувчилик. Бу соҳани танлаётганликнинг сабаби эса мақсадсизликдан деб ўйлайман.\nЎзимнинг методикам бор, шогирдларимга айтаман: «Нима нотўғри эканлигини билиб олсанг, тўғриларини ўзи ҳам шундоқ қолади». Нима бизни ривожланишдан тўсади, шуларни билиб олсак, тўғри йўлда қоламиз. Шулардан бири мақсад йўқлиги ёки унинг ўта кичкина экани. Мақсадларимни ўтириб қоғозга ёзиб чиқаман. Кейин уларни муҳимлик даражасига кўра саралайман, муддат белгилаб чиқаман. Мақсадлар аниқ бўлгандан кейин уни тўсувчи омил бор. Бу экспериментлардан қўрқиш. Яъни биз ҳаётимизда нимадир ўзгаришидан қўрқамиз. Яна бир омил эса – сабрсизлик. Ҳар қанақа жараён бирданига содир бўлмайди. Сиз бунга сабр қила олишингиз керак. Мен бу босқичларни босиб ўтганман, ўзимда ҳис қилиб кўрганман. Омиллардан яна бири эса меҳнатга узоқ вақт дош бера олмаймиз. Биолог бўлиш, биология ўқитувчи бўлишдан қийинроқ. Бунинг ҳам ўзига яраша машаққати бор.\nМақсадни тўғри қўйиш\nЁшларнинг машҳурликка ўта ўчлигини ҳам иллатлар қаторига қўшса бўлади. Энди шогирдликка тушганлар ҳам мақола, китоб, қўлланмалар ёзгиси келади, лекин соҳа бўйича фундаментал илмнинг ўзи йўқ. Эълонларда кўрасиз, 6 ойда инглиз тилида равон гапиринг, дейди. Бу мумкин эмас, биз 30 га кириб ўзбек тилида тўғри гапира олмаяпмиз-ку, қандай қилиб 6 ойда инглиз тилида равон гапира оламиз. Бошланишидан мақола чиқариш, машҳур бўлишга интилиш бефойда, ҳаракат қилиш, меҳнат қилиш, олинган таълим бўйича кетиш керак.\nШогирд олаётганимда 3 та нарсани тушунтираман. Биринчиси, мақсадни тўғри қўйиш. Мақсадингиз менга шогирд тушиш бўлмасин. Мен мақсадингизга олиб борувчи кўприк бўлай, дейман. Мақсадни қўйиб олганингиздан кейин эса йўлбошчи топинг, дейман. Агар устозингиз бўлса, мақсадингизга қайси йўлдан боришингизни ўргатади. Хитойдаги устозим топшириқ бериб, уйимга жавоб бериб юборади. Бориб топшириқларни бажараман, кейинчалик бажарувчидан ўйловчига ўтиб қолдим. Тизимига туша олмаганман. Бу қийинчиликларни мен бошимдан ўтказганман. Шунда устозимга бир йил қийналганимни айтганман, у: «Бахтиёр, мен сени ўзим юрган йўлдан мажбурласам, ўз йўлингни ҳеч қачон кашф қила олмасдинг. Сен ўз йўлингни кашф қилишинг керак. Шунинг учун мен сени худди шундай тарбиялашга ҳаракат қилдим», деган. Мана шу учта нарса: мақсад, устоз ва устоз билан ўша мақсадга етишиш йўли.\nЁшликда олинган тарбия ва диний қарашларни ҳеч қачон ўзгартириб бўлмайди\nҲаёт бу битта сценарий. Биз ўша сценарийни чиройли қилиб ёзишимиз, буни ўзимиз қилишимиз керак. Ҳаётимизни кимдир бошқаришига қўйиб бермаслигимиз керак. Бизни нима иш қилишимиз, қандай яшашимизни биров белгилаб бериши керак эмас. Ўз ҳаётингиз сценарийсини тузишингиз ва ўша сценарийда зўр актёр бўлиб ўйнашингиз керак.\nЁшларимиздаги муаммолардан яна бири бу ота-онага молиявий жиҳатдан қарамлик. Дейлик, ўқишда ўқийди, ҳаттоки уйланганидан кейин ҳам бола ота ёки онасини молиявий қармоғида қолиб кетади. Шу сабабли ота-оналарга кўп маротаба болани ёшликдан эркинлаштириш керак, мустақилликка ўргатиш керак, унинг фикрини сўраш керак, деган бўлар эдим. Масалан: кийим танлаётганда ёки овқат тайёрлаётганда боланинг фикрини инобатга олган ҳолда қарор чиқариш керак. Мана шу нарсанинг йўқлиги ёки етишмовчилиги катта бўлганда ҳам кетмайди. Европаликлар иккита нарсани ҳеч қачон ўзгартиришга ҳаракат қилишмайди. Биринчиси – ёшликда олинган тарбия, иккинчиси – инсоннинг диний қарашлари.\nОта-онаси бермаган тарбияни бераман деб ҳаракат қилма\nБилим бу – қурол. Қуролни муносиб одамнинг қўлига бериш керак. Қуролни дуч келган одамнинг қўлига берсангиз, бирор жойни портлатиб юборади. Шунинг учун, билимни тўғри йўлда, муносиб одамга бериш керак. Ота-она фарзандига учта нарса қолдириши мумкин. Биринчиси мукаммал, соғлом генлар. Бунда ота фарзандларига муносиб она танлаши керак. Танлаганида ҳам саломатлиги, ташқи кўриниши, билими ва ҳоказо барча томонлама ҳисобга олиб танлаши керак. Ёки аксинча, аёл киши фарзандларига ота танлаётганда ҳам шу нарсаларга эътибор бериш керак. Генлар соғлом бўлиши керак. Бу биринчиси, иккинчиси эса яхши тарбиядир. Болага ёшлигида берилган тарбияни ҳеч нарса билан солиштириб бўлмайди. Ёшликда берилган тарбияни катта бўлганда бериш имконсиз. Ота-онаси бермаган тарбияни бераман деб ҳаракат қилма. Йўқ унда у нарса. Ресурсни кўкка совурма деб ўзимга-ўзим кўп айтаман. Учинчиси, бу билимдир. Мактабда ўқиётган болага биз ёрдам беришимиз керак. У бола ҳали нимани ўқишни, нимани ўқимаслик кераклигини билмайди. Биз у болани йўналтиришимиз керак, салоҳиятидан келиб чиқиб, қизиққан соҳасида ўзини топишликка ёрдам беришимиз керак.\nАгар шу учта нарсадан бири сизда йўқ бўлса, нима қилиш керак? Биздан кейинги авлод биздан зўр яшаши керак. Уйланмаган ёш йигит, ота-онасидан яхши генлар ўтмаган бўлса, нима қилиши керак? У боласи учун яхши она танлаши ёки аёл бўлса, боласи учун яхши ота танлаши керак ва ўша муҳитни яратиб бериши керак. Агар тақдиримда ёки ҳаётимда нимадир содир бўлаётган бўлса, биринчи масъулиятни ўзимга юклайман. Чунки мен учун кимдир нимадир қилишга мажбур эмас.\nСохта интеллектуаллар ҳақида\nЖамиятнинг 5-10 фоизини ташкил қиладиган локомотив қисми бор. Улар жамиятни олдинга олиб боради. Дунёда ҳамма нарсани муҳаббатни, диний қарашларни, эътиқодларни, дўстликни, хуллас, ҳамма нарсани сохталаштирса бўлади. Аммо интеллектни сохталаштириб бўлмайди. Чунки, йўқ интеллектни ҳеч ким бор қилиб сохталаштира олмайди. Жамиятни олдинга олиб борувчи локомотивлар бу академик жамоа дейилади. Ушбу жамоада ижтимоий масъулият бўлади. Улар жамиятдаги қайсидир жиҳатлар учун масъул.\nОддий одамлардан фарқ қилган ҳолда, у интеллект эгалари учун хос бўлган бир хусусият бор. Масалан: улар ўз ҳаётларига хавф бўлган пайтда ортга чекинишади. Улар ўз соҳасида нимадир қолдиришга ҳаракат қилишади. Шу сабабли улар ўзининг бирламчи, иккиламчи эҳтиёжларидан кечади. Масалан: сўз эркинлиги. Қайсидир маънода ортга чекиниши мумкин. Лекин бу жамиятнинг орқага кетишига сабаб бўлади. Камдан кам ҳолда интеллектлар ҳаёти хавф остида пайти хавфга нисбатан олға юради. Ўшалар ортга чекинган пайтда эса сохта интеллектуаллар, қўштирноқ ичидаги олимлар, қўштирноқ остидаги мутахассислар чиқа бошлайди. Ва улар фаолияти билан жамиятнинг тубга чўкиб боришига сабаб бўлади. Агар жамиятда интеллектуаллар ижтимоий бўладими, сиёсий бўладими уларга нисбатан ўз фикрларини эркин айта бошласа, у ҳукуматни танқид қиляптими, бошқа бирор соҳа бўйича ўз фикрларини айтяптими, демак жамиятда ривожланиш, одимлаш бор. Агар жамиятда яшаётган интеллектуаллар мавжуд сиёсий тузум орқасидан юряптими ёки ижтимоий муҳитдан чиқиб кета олмаяптими, демак улар ё ўз ҳаётларига хавфни сезяпти, ё ўзини топа олмаяпти, ёки улар йўқ, аллақачон бу ерни тарк этишган.\nЖамиятни тарк этувчиларнинг аксарияти интеллектуаллар бўлади. Илм шундай нарсаки, ҳеч қачон кўчада қолмайсиз. Бир одамга керак бўлмасангиз, иккинчи одамга, албатта, керак бўласиз.\nСпорт давлатни илм танитганчалик натижа бермайди\nШунақа университет талабалари бор, улар айнан бир йўналишни танлаб олиб ўқишга кирган, аммо ҳали ҳам мақсадини аниқлаштира олмаган. Агар ҳозир биз ўз соҳасининг мутахассисларини қадрламаётганимизни ҳозирги ёшлар кўришса, ҳеч қачон у соҳанинг ривожини бу ерда кўрмаймиз. Қуруқ қошиқ оғиз йиртар. Профессорим олим инсон, халқаро доирада 50 та олимдан биттаси, ишга яхши машинада келади, лабораториясида ҳамма шароитлар бор, давлат алоҳида грант ажратади. Профессор ҳам бунга лойиқ. Айтмоқчиманки, қадри таъминланган, ойлиги яхши, моддий томони яхши, шунинг учун у ўзини тўла-тўкис мана шу соҳага бағишлайди. Шу соҳага бағишлагани сабабли ҳам давлатга обрў олиб келади.\nДоим спорт давлатни тез танитади, деймиз. Тўғри, спорт тез танитади, лекин илм танитганчалик натижани бермайди. Масалан: Ўзбекистонни бокс бўйича кўпчилик танийди. Битта боксчини қўлга киритган ютуғи Ўзбекистоннинг шарафини улуғлаши мумкин, лекин олим улуғлаган шарафчалик бўлмайди. Чунки олимнинг эришган ютуқлари ортида жамиятдаги қайсидир муаммоларни ҳал қилиш имконияти ётади. У ерда потенциал бор. Илм қадрлансагина, у ривожланади ва ортидан кимнидир эргаштиради. Агар илм қадрланмаса, ўз-ўзидан кадрлар ташқарига оқади ва бу ердаги ёшлар илмни қаттиқ ушлай олишмайди, чунки биз уларга намуна қилиб ҳеч кимни кўрсата олмаймиз.\nЙўлини топа олмаётган ёшлар\nАмериканинг Вашингтон штатида фанлар академияси пештоқига «Интизом - коинотнинг биринчи қонунидир», деб ёзиб қўйилган. Чунки, интизом бўлсагина, сиздан нимадир чиқади, интизом бўлмаса, ҳеч нарса чиқмайди. Мен буни ҳаётимдан биламан, қандайдир интизомга амал қилсам, демак қандайдир илмий аҳамиятга эришганман. Интизомсизликка йўл қўйган пайтим доим орқага кетганман. Интизомсиз одам ўзига нисбатан, ўзининг ҳаётига нисбатан масъулиятсизларча ёндашса, орзулари рўйхатини тузиб қўйган бўлса, қоғозда қолиб кетади.\nМен принципли одамман ва ўша принципларга амал қилишни яхши кўраман. Режалар ва мақсадлар амалга ошмагунча уларни айтиб бўлмайди. Лекин умумий маънода илм-фан, илмий тадқиқот юзасидан шу ҳолатда давом этаман. Яна бир нарса айтишим мумкин, Марказий Осиёда илм йўналишида ихтиология мактабига асос солмоқчиман. Чунки кўп халқаро мактаблар бор, аммо ўзимизда, Марказий Осиёда бунақа мактаб йўқ. Буни биргаликда амалга оширамиз.\n“Илмий ютуқлар татбиқ қилинмаса, қишлоқ хўжалигида катта ўзгариш қилиш қийин” — биолог олим билан суҳбат\n16:54 / 15.03.2021\n«Илм 70-йиллардаги ҳолатида қолиб кетган, инфратузилма оддий тажриба учун ҳам ярамайди» — 2020 йилнинг энг яхши ёш биолог олими билан суҳбат\nЯнги ўқув йилидан мактабларда математика, кимё ва биология фанлари чуқурроқ ўргатилади


Йирик ҳисобда ғалаба - PFС "Navbahor"\nЙирик ҳисобда ғалаба\nСобировнинг хотирасига бағишланган республика футбол мусобақаси ўтказилмоқда. Унда 2003-2004 йилларда туғилган ўсмирлардан иборат жамоалар ғолиблик учун кураш олиб бормоқда.\nБугун ушбу турнирнинг ярим финал баҳслари ўтказилди. Ярим финалнинг дастлабки жуфтлигида “Навбаҳор” ПФК қошидаги “Навбаҳор - Умид” академияга ихтисослаштирилган футбол мактабининг Раҳим Ғофуров ҳамда Муҳаммад Нуриддинов мураббийлигидаги “Навбаҳор” жамоаси Навоийнинг “Қизилқум” жамоасига қарши майдонга тушиб, йирик – 3:0 ҳисобида ғалаба қозонди. Голларга Асадбек Жўрабоев (2та) ва Босит Фатҳиддинов муаллифлик қилишди.\nТаъкидлаш жоизки, жамоалар танаффусга Асадбек Жўрабоевнинг голи эвазига 1:0 ҳисобида чиқиб кетишганди. Иккинчи бўлимда ҳам устунликка эришган ёш футболчиларимиз яна 2та гол уриб, якунда йирик – 3:0 ҳисобида зафар қучишди.\nМазкур ўйинда “Навбаҳор” таркибида қуйидаги футболчилар майдонга тушишди: Артур Вастьянов, Отабек Турсунов, Асадбек Абдуллажонов, Асадбек Жўрабоев, Сардор Муҳаммаджонов, Миржалол Маҳмуджонов, Азизбек Жўрабоев, Адҳам Авазбеков, Дониёр Мирзараҳимов, Жасур Ўринбоев, Босит Фатҳиддинов.\nЗахирадагилар: Усмонали Абдукаримов, Отабек Маматов, Носир Мирзараҳимов, Ҳусниддин Садриддинов, Муҳаммадқодир Абдуллаев, Ҳусниддин Лутфуллаев, Одилжон Солиханов.\nИккинчи ярим финал ўйинида эса мусобақа мезбони “Бухоро” “Хоразм” билан куч синашди.\nЭътиборлиси, ушбу баҳсда ҳам йирик ҳисоб қайд этилиб, бухороликлар 5:2 ҳисобида зафар қучишди.\nФинал баҳси эртага ўтказилади ва унда вакилларимиз “Бухоро”га қарши майдонга тушишади.\nБўлажак ўйинда ёш “навбаҳорчилар”га омад ёр бўлиб, мусобақа ғолибига айланишларини тилаб қоламиз.


Самарқандда “Ажойиб Хитой, ранг-баранг Ўзбекистон” маданият ва туризм ҳафталиги бошланди (фото) - zarnews.uz\nСамарқанд шаҳридаги Конфуций майдонида Xитойнинг "Uxan Ouhe" тиббиёт компанияси томонидан туҳфа этилган рангли ёритиш мосламаларини ишга тушириш маросими бўлиб ўтди.\nМаросимда Xитой Xалқ Республикасининг Ўзбекистондаги элчиxонаси маслаҳатчиси Чжан Вейли, элчихонанинг иккинчи котиби Лиу Ю иштирок этди.\nТадбир иштирокчиларига "Xитой Ипак йўли" кўча ёриткичлари кўргазмаси намойиш этилди. Кўргазмада Хитойнинг жаҳонга машҳур “TzigunXaytyan” компанияси мутаxассислари томонидан тайёрланган юзлаб ёрқин чироқлар намойиш этилди.\nҲафталик доирасида вилоят ногиронларни реабилитация қилиш марказида Xитойнинг тиббиёт ускуналари кўргазмаси бўлиб ўтади. Унда тиббий туризмни ривожлантириш учун маҳаллий клиникалар билан ҳамкорлик ўрнатиш, юрак қон-томир ва қандли диабет касалликлари бўйича бепул тиббий кўрик ташкил этиш ҳам режалаштирилган.\nТеглар: Конфуций Хитой


4 йил аввал 1855 siyrat.uz\nҲозирда араб тилидан бошқа тилларда арабий «нубувват» ва «рисолат» сўзларининг ўрнига бир сўз «пайғамбарлик» сўзи ишлатиладиган бўлиб қолган. «Набий»ни ҳам «Пайғамбар» дейилаверади, «Расул»ни ҳам «Пайғамбар» дейилаверади. Эҳтимол, бу икки маъно бир-бирига ўта яқин бўлганидан шундоқ бўлгандир. Аслида Аллоҳ таоло Қуръони Каримга ихтиёр қилган араб тилидаги бу икки сўзнинг ўзига хос дақиқ маънолари бор. «Нубувват» луғатда «наба» — «муҳим хабар бериш» ва «нубу» — «юқорилаш» маъноларини билдиради. Нубувват Аллоҳ таолодан бўлган хабарнинг ваҳий йўли ила У Зот Ўзи бандалари ичидан танлаб олган шахсга етишидир. Бинобарин, Набий Аллоҳдан муҳим хабар олган ва мартабаси юқори шахс бўлади. «Рисолат» эса луғатда бир нарсани лутф ила юборишга ишлатилади. Арабларда бировга юборилган мактубни ҳам «рисола» дейилади. Биров томонидан юборилган элчига ҳам «расул» дейилади. Шундан келиб чиқиб, Аллоҳ таоло юборган муайян диний таълимотлар тўплами «рисолат» дейилади. Уни одамларга ўргатиш амр қилинган элчисини «Расул» дейилади. Юқорида зикр этилган маънолардан «Набий» ва «Расул» орасида фарқ борлиги келиб чиқади. Бу фарқни уламоларимиз ўта дақиқ жойларигача ажратиб берганлар. Жумладан, «Шарҳи талхийси ақоиди таҳовия» номли китобда қуйидагиларни ўқиймиз. Набий ва Расул орасидаги фарқ : Набий ва Расул орасидаги фарқ ҳақида бир неча фикрлар зикр қилинган:\nАллоҳ кимга осмондан хабар берса-ю, ўша хабарни бошқаларга етказишни амр қилса, ўша одам Набий ва Расулдир. Аммо бошқаларга етказишни амр қилмаса, у Набийдир, Расул эмас.\nХулоса шуки, Расул ўзига келган пайғамбарликни ўзгаларга етказишга амр қилинган. Набий эса бунга амр қилинмаган.\nРасул умумий бўлиб, фаришталардан ҳам, башардан ҳам бўлаверади. Аллоҳ таоло Қуръонда:\n«Албатта, у ҳурматли Расулнинг гапидир» (Таквир сураси, 19-оят) деганда, Жаброил алайҳиссаломни ирода қилган. «Расулларимиз уларни вафот эттирди», (Аъроф сураси, 37-оят) деганда ҳам, фаришталарни ирода қилган.\nРасул янги шариат билан келади. Набий янги шариат билан келмайди. Балки олдинги шариатга амал қилади ва ўзгаларни ҳам унга амал қилишга чақиради.\nУшбу мавзуда яна бир қўшимча маълумот ва мулоҳазани зикр қилиб ўтишга тўғри келади. Қуръони Каримда «Расул» ва «Набий» сўзлари кўп келади. Жумладан, бу икки сўз пайғамбаримиз Муҳаммад соллаллоҳу алайҳи васалламга нисбатан ҳам ишлатилади. Аммо бу сўзларнинг ишлатилишида нозик маънолар борлиги мулоҳаза қилинади. Муҳаммад соллаллоҳу алайҳи васалламга нисбатан «Набий» сўзи ўттиз мартача ишлатилган бўлса, асосан, ўзаро инсоний алоқалар, никоҳ, мерос ва ўлжа бўлиш каби масалаларда ишлатилган. Бинобарин, бу икки сўзни таржима қилишда ҳам шунга эътибор бермоғимиз лозим бўлади. Иложи бўлса, «Расул»ни Пайғамбар деб таржима қилсак ҳам «Набий»ни таржима қилмай ўз ўрнида қолдирганимиз маъқул бўлади. Икки маънони қўшиб баён қилишда эса «Пайғамбар» лафзи ишлатилса бўлаверади.\n«Ҳадис ва ҳаёт» китоби асосида\nАбдулазиз Мансурхўжа тайёрлади.


“Реал” Эдегорни ортга қайтаради. Мадрид жамоаси нега бундай қарор қабул қилди? - Penalti.uz | Футбол янгиликлари олами!\n09:00 Карикатура. Ақлсиз ёшларга қарши тажриба ва хотиржамлик 17 0 Янгиликлар\n08:10 Клопп: "Ҳали курашдан тўхтамаганимизни кўрсатишимиз керак" 22 0 Янгиликлар\n07:47 "Sport" телеканалининг 1 март кунги кўрсатувлар дастури 18 0 Янгиликлар\n07:44 FUTBOL TV телеканалининг 1 март кунидаги кўрсатувлар дастури 23 0 Янгиликлар\n09:30 Мартинес: "Барселона» мен учун ўтмиш" 121 0 Янгиликлар\n09:30 Шокка тушган «Эльче» дарвозабони! 352 0 Янгиликлар\nҲозирги “Реал”га Эдегор нима учун керак?\n21 ёшли футболчи аллақачон керакли тажрибани тўплаб бўлди. “Реал”нинг марказий ярим ҳимоясида унинг хизматлари беқиёс бўлиши мумкин.\nМадриднинг марказида ҳали ҳам 30 ёшли Тони Кросс, 34 ёшли Лука Модрич ва 28 ёшли Каземиро ўйнаяпти. Яна бир футболчи Иско ҳам 28 ёшга кирди. Улар орасида ягона ёш футболчи бу 22 ёшли Феде Вальверде ҳисобланади. Улар орасида яна бир ёш истеъдодни олиб келиб, янада тажриба тўплашига ёрдам бериш зарур.\nТўғри, Мартин квартетдан зудлик билан жой ололмас, лекин Лука Модрич ва Тони Кросслар унга устозлик қилиши мумкин. Келажакда бланкосларнинг асосий футболчи бўлиши учун керакли маслаҳатларни беришади.\n“Мадрид”да Мартиндан нима кутиш мумкин?\nАввалига, Мартин “Сосьедад”дагидек ўйин амалиётига эга бўлмас. Аста-секинлик билан жамоага мослашиб боради, орада Чемпионлар Лигасида ҳам майдонга тушишга имконият бўлади.\nЭдегор ҳали ёш бўлишига қарамасдан, мухлислар ундан кўп нарса кутишади. Ҳаммаси энди футболчининг ўзига боғлиқ. Мартин бу босимни енга оладими? Мана шу синовлардан сўнг унинг Мадриддаги келажаги ҳал бўлади.\nЭдегор ижарада етарлича тажриба тўплади. У ҳамма қийинчиликларга тайёр. Зидан ҳам бекорга уни ортга қайтармаяпти. Демак, янги мавсумдан “Реал” сафида Эдегорнинг ўйинларини кўрамиз.\n"Реал Мадрид”, Зидан, Мартин Эдегор\n28.08.2020, 19:50 473 0\n«Реал Мадрид» Эдегорни қишда қайтармайди\n«Реал ижарадаги фтболчисини муддатдан аввал қайтармоқчи


Андижонда бўш вагонлар рельслардан чиқиб кетди » Muzlik.uz - O‘zbekiston yangiliklari\n12 декабрь куни 07:30 да Андижон вилоятидаги Пайтуг станциясидаги шохобча йўлида 13 та вагоннинг (6 та бўш ва 7 та юкланган) қочиш ҳолати содир бўлди, натижада учта вагон боши берк йўлига чиқиб, иккита бўш вагон изидан чиқиб кетди, дея хабар қилди «Ўзбекистон темир йўллари» матбуот хизмати. Дастлабки тахминларга кўра, бириктирилган вагонлар бўшатилган вақтида улар йўл қиялик бўлгани сабабли боши берк йўл томонга ҳаракатланиб кетган. ИИВнинг аниқлик киритишича, вагонлар ғилдираклари остига тормон тиргаклари қўйиб чиқилмаган, натижада бўш вагонлардан бири темир йўлнинг чап томонига ағнаган, бошқасининг олд ғилдираклари рельслардан чиқиб қолган. Ҳодиса натижасида ҳеч ким жабрланмади. Ҳолат юзасидан ҳозирда хизмат текшируви олиб борилмоқда.\nТошкентда юк поездининг иккита вагони темир издан чиқиб кетди\nШавкат Мирзиёев АҚШга ҳамдардлик йўллади\nАҚШда биринчи қатновни амалга ошираётган поезд темир излардан чиқиб кетди\n«Ўзбекистон темир йўллари» 2015 йилда 20,7 млн йўловчи ташиди


Зиёда: “Фарзандли бўлсам ҳам, ижодий танаффус қилмайман” - 23 Ноября 2013 - www.BePuL.NeT\nГлавная » 2013 » Ноябрь » 23 » Зиёда: “Фарзандли бўлсам ҳам, ижодий танаффус қилмайман”\nСўнгги икки йил ўзбек санъакорлари учун жуда ҳам омадли келди, десак, адашмаймиз. Чунки айнан шу йилларда кўплаб машҳурларнинг бахт тўйларига гувоҳ бўлдик. Бугунги суҳбатдошимиз Зиёда ҳам 24 ноябрда севган инсони билан ўз висол оқшомини нишонлаган эди. Шу кунларда эса она бўлиш арафасида. Бугун унинг хонандонида меҳмон бўлар эканмиз, суҳбатимиз фақат оила мавзусига қаратилишига ҳаракат қилдик.\n— Келинлик "лавозим”ига эришганингизга ҳам ярим йилдан ошди. Анча ўрганиб қолгандирсиз...\n— Бугунги ҳаётимдан, бахтимдан, оиламдан жуда хурсандман. Илгари турмуш қурган дугоналаримнинг қийналганини кўриб, "ҳаёт шуми?”, деган хаёл ўтарди юрагимдан. Аммо бугун оилам билан бахтли ҳаёт кечираяпман деб бемалол айта оламан. Тўғри, қийинчиликлар бор, масъулияти ҳам катта. Ишимиздан ташқари оиламиз учун вақт ажратиб, рўзғорга ҳам улгуришимиз керак. Аммо буларнинг барини бажариш мен учун завқли. Ўрганиб қолганимданми, бугун ҳеч қандай қийинчилик сезмаяпман.\n— (Кулиб) Бизнинг соҳада режа билан ишлашнинг иложи йўқ. Чунки "бугун ишим йўқ, бор вақтимни уйда ўтказиб, рўзғор юмушларини қиламан” деганимда албатта, кутилмаган хизмат вазифалари чиқиб қолади. Шу сабабли режа учун ортиқча вақт сарфлаб ўтирмайман.\n— Аксарият турмушга чиқмаган қизлар негадир қайноналар ҳақида салбий фикрда бўлишади. Сиз-чи?\n— Тан оламан, турмуш қуришимдан аввал менда ҳам ёмон хаёллар бўлган. "Қайнонам қандай бўлар экан? "Айрим фильмларда кўрсатиладигандек зуғумкор бўлармикан?” деб ўйлаганман. Лекин доим яхши ният қилардим. Аллоҳ ниятга қараб етказар экан, бугун қайнонам менинг иккинчи онам. Бизлар учун барча шароитни яратиб берганлар. Ишимни, санъатимни тушуниб қўллаб-қувватлашга ҳаракат қилади. Бизларни алоҳида уйга чиқариб, ҳеч нарсага чалғимасдан ижод билан шуғуланишимга имкон яратганлар. Қайнонам билан бирга яшамасак-да, дам олиш кунлари бориб хабар олиб туришни канда қилмаймиз. Келинлик вазифамни бажаришни яхши кўраман.\n— Ҳа. Янги оила аъзоларим, севимли турмуш ўртоғим ишлашим учун барча имкониятларни яратиб беришди. Тўйдан бир ҳафта ўтиб, доимгидек ишимни давом этираверганман. Лекин турмуш ўртоғим доим ёнимда. Бирга ишлаганимиз учун ижодимни танаффуссиз давом эттирдим.\n— Йўқ. У улар менинг доимий ҳамроҳим, кўмакдош, суянчиғим. Аммо продюсерлик ва маъмурлик қилмайди.\n— Бугун яна бир катта бахтга эришиш арафасиз...\n— (Жилмайиб) Яратганга шукр, мени шундай бахтга муносиб кўрди. Юрагимдан ўтаётган ҳислар ҳақида гапиришнинг ўзи ҳаяжон бағишлайди. Қалбимда кечаётган ҳислар тўфонини сўзлар билан тушунтириб беролмайман. Илгари оналардан "боламга кийим олсам, ўзим киядигандек хурсанд бўлиб юраман” деган гапларни эшитардим. Бу ҳақиқат экан. Фарзандим ҳали дунёга келмаган бўлса ҳам унга харид қилган либосларни ўзим киядигандек севиниб юраман.\n— Бу хабарни билганимда, очиғи кўзимдан тинимсиз ёш қуйилаверган. Биринчи бўлиб турмуш ўртоғимга қўнғироқ қилиб қувончим билан бўлишганман. Менинг ҳолатимни кўриб турмуш ўртоғим ҳам кўзига ёш олган эди.\n— Сир бўлмаса, ўғил кутяпсизми ёки қиз?\n— Худо етказгани. Менга қолса, биринчи фарзандим — қиз, кейингиси ўғил бўлишини истайман. Сабаби, аёлга ёрдамчи керак. Аммо бу фикримга турмуш ўртоғим қўшилмаяпти. Ҳамма эркаклар сингари у ҳам биринчи фарзанди ўғил бўлишини истайди. Аммо олдиндан фарзандимизнинг жинсини билишга шошилмаяпмиз. Бизга қизми, ўғилми фарқи йўқ. Асосий мақсадим - соғлом фарзанд кўриш.\n— Бу бор гап. Очиғини айтсам, менинг ҳам анча-мунча янги "қилиқ”ларим пайдо бўлган (кулади). Ўз-ўзидан инжиқлигим тутиб, ҳеч нарса ёқмай қолади, ҳамма билан уришиб қоламан, сабабсиз йиғлашим ҳам мумкин. Ҳатто турмуш ўртоғим билан ҳам гап талашадиган бўлиб қолгандим. Аввалига бу нарсани унчалик тушунмай, ўзим ҳам ҳайрон бўлардим. Аммо онам, қайнонам бу табиий ҳол эканлигини, буларнинг ҳаммаси ўтиб кетишини тушунтиришгач, ён-атрофимдагилар ҳам мендан хафа бўлмайдиган, ўзим ҳам инжиқликларимдан хижолат чекмайдиган бўлдим.\n— Она туғилажак фарзанди билан кўп суҳбатлашиши керак дейишади...\n— Ҳа, бу ҳақида мен ҳам эшитганман. Кўпинча ёлғиз қолганда у билан гаплашиб, эртак китоблар ўқиб бераман. Бирга қўшиқ тинглаймиз. Туғилажак фарзандим билан мулоқотни узмасликка ҳаракат қиламан. Чунки у мени эшитади, баъзида ҳаракатлари билан менга жавоб ҳам қайтаради (кулади).\n— Сўнгги вақтларда ижодингизда янги қўшиқлар нисбатан кам. Лекин тўй хизматларини канда қилмаяпсиз...\n— Тўғри. Лекин доим шифокорим назоратидаман. У менга доим ҳаракатда бўлишни тавсия этган. Аёл ҳомиладорлигида доимий ҳаракатда бўлса, фарзанд қийинчиликсиз дунёга келаркан. Бундан ташқари, кўз тегмасин соғлиғим ҳам ишлашимга имконият яратяпти. Имконият бўлса, нега энди ишлашдан тўхташим керак? Буни одамлар нотўғри тушунмаслигини истардим.\n— (Ўйланиб) Қўрқаман. Лекин Аллоҳга ишонаман. Унинг Ўзи ёмон кўзлардан асрасин.\n— (Жилмайиб) Билмасам, қўлдан келгунча яхши она бўлишга ҳаракат қиламан. Келгусида фарзандларимга яхши имкониятлар яратиб бериш ниятидаман. Аёл киши учун берилган бу бахтни ҳеч нарсани билан ўлчаб бўлмайди.\n— Кўпчилик оналар ташқи кўринишини сақлаб қолиш учун фарзандини сунъий йўл билан озиқлантиришга ҳаракат қилади...\n— Мен бу нарсага мутлақо қаршиман. Она ва боланинг меҳри айнан она сути орқали ўтишини эшитганман. Буни била туриб боламни турли сунъий озуқалар билан боқиш ниятим йўқ. Фарзандимни ризқидан айирмайман, қадди-қомат вақт ўтса, тўғриланиши мумкин.\n— Рости, танаффусга чиқиш ниятим йўқ. Чақалоқнинг чилласи чиққач, ижодимни давом эттиравераман. Аммо уйда ўтирган кезларимда ҳам олдин куйланган қўшиқлар ва уларга суратга туширилган клиплар "айланаверади”. Тингловчилар уйда қирқ кун ўтириб қолганимни сезишмайди ҳам (кулади).\n— Демак, фарзандингиз тарбиясида энаганинг ёрдамидан фойдаланасиз?\n— Оиламизда энагалар жуда кўп (кулади). Боламни бегоналар қўлига эмас, ўзимнинг опа-сингилларим қўлига топшираман. Аммо ўзим ҳам четда қараб турмайман. Улар фақат вақтим бўлмаган кезлардагина менга ёрдамга келишади.\n— Иримларга эътиборлимисиз? Масалан, олдиндан фарзандингизга исм танладингизми?\n— Аслида иримчи эмасман. Аммо боламизга исмни туғилгач, танлашни истадик. Исмлар китобини ҳам олиб келиб қўйганмиз. Фарзандимиз эсон-омон дунёга келгач, унга исм танлаймиз. Ирим қилмасдан қанчадан-қанча кийимларни ҳам харид қилиб қўйганмиз.\n—Жаҳонгир Позилжонов билан куйлаган сўнгги "Олавер” номли дуэтингизни кўпчилик танқид қилди. "Зиёда бу каби қўшиқлар куйлаб, ўз овозини қадрсизлантиряпти” деганлар ҳам бўлди.\n— Ижодимни илк бошлаган йилларимда "Божалар” гуруҳи билан жуда кўп дуэтлар куйлаганмиз. Аммо сўнгги йилларда ҳамма ўз ижоди билан овора бўлиб қолганди. Бу хонанда билан биргаликда ижод қилишни соғинганимиз учун дуэт куйлашга қарор қилгандик. Ҳазиломуз қўшиқ ва клип бўлган. Тингловчилар буни нотўғри тушунишларини истамасдим.Тез кунларда "Севади ёрим мани” номли янги қўшиғимга олинган клипни тақдим этамиз. Айнан шу шўх тарона тингловчиларга ёқади деган умиддаман.Зиёда билан суҳбат жараёнида унинг бахтидан сархуш эканини сездик. Оиласи, оналикка тайёрланаётгани ҳақида севинч билан гапириб чарчамади. Биз ҳам у билан хайрлашар эканмиз, ундаги майин табассум, бахтли нигоҳлар бир умр тарк этмаслигини тилаб қолдик.\nАлия ТУЛЕМБАЕВА суҳбатлашди.Фотомухбир Ҳусан ҚОСИМОВ\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 466 | Добавил: Bepul_net | Теги: шоу бизнес янгиликлари, shou biznes yangiliklari, shoubiznes, Shou-Biznes, Узбек шоу бизнеси, Шов-бизнес, Shov biznes, шов шувлар, o'zbek shou biznesi | Рейтинг: 0.0/0


Тендер савдоларида 9,4 мингта рақобатни чекловчи омилларнинг олди олинган - EFFECT.UZ\nТендер савдоларида 9,4 мингта рақобатни чекловчи омилларнинг олди олинган\n. 14:42 | 22.11.2021\nБугун, 22 ноябрь куни Олий Мажлис Сенати Бюджет ва иқтисодий ислоҳотлар масалалари қўмитаси мажлиси бўлиб ўтди. Унда қўмита аъзолари, экспертлар гуруҳи вакиллари, тегишли вазирлик, идоралар раҳбар ва мутахассислари, оммавий ахборот воситалари ходимлари иштирок этишди.\nМажлисда Монополияга қарши курашиш қўмитасининг 2019-2021 йиллардаги фаолияти тўғрисида қўмита раисининг ахбороти тингланди.\nУнда қайд этилганидек, Монополияга қарши курашиш қўмитаси томонидан 2019-2021 йилларда юклатилган вазифалар доирасида йирик давлат монополиялар, бозор иштирокчилари ҳамда давлат органларининг 14,5 мингдан ортиқ турли рақобатга зид ҳаракатлари бартараф этилган. Натижада 37 минг тадбиркорлик субъектларининг жами 380 млрд сўмга тенг манфаатлари ҳимоя қилинган.\nУшбу даврда давлат бошқаруви ва маҳаллий ҳокимлик органларининг 2,4 мингта рақобатга зид қарорлари бекор қилинган.\nДавлат харидлари доирасидаги тендер (танлов) савдоларида 9,4 мингта рақобатни чекловчи омилларнинг олди олинган ва натижада 1,6 трлн. сўм бюджет ва корпоратив маблағларини иқтисод қилишга имконият яратилган.\nҚонун ҳужжатларини рақобатга таъсирини баҳолаш методикаси жорий қилиниб, унинг асосида вазирлик ва идоралар тайёрлаган 822та норматив-ҳуқуқий ҳужжат лойиҳалари 68 фоизида рақобатга зид норма бартараф этилган.\nРекламаларни жойлаштирилиши ва тарқатилиши бўйича жами 17,8 мингта ҳолатда аниқланган турли камчиликларни тезкор бартараф этиш чоралари кўрилган ҳамда 277та ҳолатда интеллектуал мулкни ҳуқуқлари чекланиши билан боғлиқ ноҳалол рақобатнинг олди олинган.\nTeglar:Senat, Бюджет, Иқтисод, Монополияга қарши кураш, Олий Мажлис\nЕвропа мамлакатларига лимон маҳсулотларини экспорт қилиш учун йўл очилди\nТанзила Нарбаева МДҲ аъзолари томонидан медал билан тақдирланди\nЎзбекистонда пенсия ва нафақа олувчилар сони 4 миллион кишидан ошди


Қўмитада Сув хўжалиги вазирлигининг ахбороти эшитилди\n2020 йил 16 сентябрь куни Олий Мажлис Қонунчилик палатасининг Аграр ва сув хўжалиги масалалари қўмитаси Сув хўжалиги вазири ўринбосарининг “Президентимизнинг 2020 йил 10 июлдаги “Ўзбекистон Республикаси сув хўжалигини ривожлантиришнинг 2020-2030 йилларга мўлжалланган концепциясини тасдиқлаш тўғрисида”ги Фармонининг ижроси бўйича амалга оширилаётган ишлар тўғрисида”ги ахборотини эшитди.\nҚўмита эшитувида таъкидланганидек, ўтган давр оралиғида иқлим ўзгариши ва бошқа антропоген таъсирлар оқибатида Амударё, Сирдарё, Зарафшон ва шу каби йирик дарёлар шаклланадиган музликлар ўртача 30 фоизга қисқариб, дарёларнинг сувлилик даражаси пасаймоқда.\nГлобал иқлим ўзгариши, шунингдек, трансчегаравий сувдан фойдаланиш муаммолари туфайли йиллик олинаётган сув белгиланган лимитига нисбатан ўртача 20 фоизга қисқарган. Бугунга келиб Ўзбекистон аҳолиси эса 34 миллион кишидан ошди, аҳоли жон бошига ўртача 1 500 м3 сув тўғри келмоқда. 2030 йилгача аҳоли сони 39 млн нафаргача кўпайиб, бу кўрсаткич 1 250 м3 га тушиб кетиши мумкин. Бу шароитда республика аҳолисининг ичимлик сувига бўлган талаби 2,3 миллиард куб метрдан 3,0 миллиард куб метрга етиши кутилмоқда. Шунингдек, саноат ва энергетика соҳалари фаол ривожланиб, йиллик сув истеъмоли 1,9 миллиард куб метрдан 2030 йилга бориб 3,5 миллиард куб метрга етади.\nБундан кўриниб турибдики, аҳоли ва иқтисодиёт тармоқларини сув билан таъминлаш учун қишлоқ хўжалигига ажратилган сувнинг улушидан камаяди. Ўзбекистон Республикаси сув хўжалигини ривожлантиришнинг 2020-2030 йилларга мўлжалланган концепциясида сув хўжалигини 2030 йилгача ривожлантиришнинг 11 та устувор йўналишлари белгиланган. Ушбу устувор йўналишларни амалга ошириш орқали мамлакатимизнинг барча иқтисодиёт тармоқларини сув билан кафолатли таъминлаб сув хавфсизлигига эришиш кўзда тутилган.\nҚайд этилганидек, концепцияга мувофиқ ривожланган давлатларнинг илғор тажрибасидан келиб чиқиб, сувни етказиб бериш учун давлат томонидан қилинаётган харажатлар истеъмолчилар томонидан қоплаш механизмлари босқичма-босқич жорий қилинади, сув хўжалиги соҳаси учун малакали кадрларни тайёрлаш, таълим, илм-фан ва ишлаб чиқариш соҳалари ўртасидаги ўзаро ҳамкорликни ривожлантириш чоралари кўрилади.\nКонцепциянинг устувор йўналишлари ва тегишли даврга мўлжалланган мақсадли параметрлари ва кўрсаткичларидан келиб чиқиб, ҳар уч йилда тасдиқланадиган Ўзбекистон Республикаси сув хўжалигини ривожлантириш стратегиялари орқали босқичма-босқич амалга оширилади. Фармоннинг «Йўл харита»сига асосан Сув ресурсларини бошқариш ва ирригация секторини ривожлантиришнинг дастлабки 3 йиллик стратегияси ишлаб чиқилган. Стратегиянинг дастлабки лойиҳаси ишлаб чиқилиб, тегишли вазирлик ва идоралар, халқаро ва маҳаллий экспертлар иштирокида видеоконференция кўринишида муҳокама қилиниб, тегишли таклиф ва мулоҳазалар асосида қайта кўриб чиқилмоқда.\nТадбирда депутатлар сув хўжалигида уч йил ичида барча нуқталарни онлайн маълумот узатиш қурилмалари билан жиҳозлаш ҳамда сувни тежайдиган технологияларни жорий қилиш бўйича амалга оширилаётган ишлар билан ҳам қизиқдилар.\nҚўмита эшитувида депутатлар аксарият сув хўжалиги объектларидан 50-60 йилдан буён фойдаланиб келинаётганлиги сабабли, уларнинг техник ҳолати талабга жавоб бермаслиги, сувнинг 35-40 фоизи суғориш тармоқларида йўқотилаётганини ҳисобга олиб, уларни бартараф этиш бўйича вазирликка ўзларининг таклифларини бердилар.\nТадбир якунида муҳокама этилган масала юзасидан қўмита ва вазирликнинг ўзаро ҳамкорликда келгусида амалга оширилиши лозим бўлган вазифалари белгилаб олинди ва қўмитанинг таклиф ва тавсиялари акс этган тегишли қарори қабул қилинди.\nКўришлар сони: 220


«Зулейҳа» сериалини суратга олиш жараёнидаги жанжалдан кейин Мурат Уналмиш Керем Алишикни судга берди - Zamin.uz\nБарча учун севимли бўлган «Зулейҳа» сериалини суратга олиш майдончасида кескин вазият ҳукм сурмоқда. Сериал актёрлари Мурат Уналмиш ва Керем Алишик орасида келишмовчиликлар пайдо бўлган, деб ёзади «КиноТека».\nАжойиб воқеаларга бой «Зулейҳа» сериали 3 мавсумда экран юзини кўрди ва ёзги таътилдан сўнг янги мавсумни давом эттиради. Сериал сюжети 1960 йилларда содир бўлгани сабабли ўша даврга мос тарихий бинолар билан бутун шаҳарча қурилган. Шаҳарча марказдан узоқда жойлашган, шунинг учун актёрлар ва жамоа суратга олиш майдончасини тарк этмайди. Улар яқин атрофдаги меҳмонхонада яшайди ва ҳамиша бирга бўлади. Шунинг учун ҳам суратга олиш жараёнидаги чарчоқдан сўнг тез-тез тушунмовчиликлар юз беради.\nБу сафар икки таниқли актёр Мурат Уналмиш (Демир) ва Керем Алишик (Фекели) ўртасида катта жанжал келиб чиққан. Жанжал шунчалар жиддийлигидан Мурат Керемни ҳақорат учун судга берди.\nЖурналист Бирсен Алтунташнинг сўзларига кўра, воқеа қуйидагича содир бўлган. 2021 йил 24 апрель куни «Зулейҳа» сериалидаги отишма саҳнаси Караахметли қишлоғида суратга олинган. Суратга олиш жараёнида Керем ва Мурат ўртасида низо келиб чиққан. Керем сценарийга киритган ўзгаришни Мурат ёқтирмаган. Шундан сўнг улар матн борасида баҳслаша бошлаган ва Мурат Керемни сценарийни ўз хоҳишига кўра ўзгартирганликда айблаган. Низо вақтида Керем Муратни ҳақоратлашгача борган.\nАктёрларни тинчлантиришнинг иложи йўқлигини пайқаган режиссёр ўша вақтнинг ўзида жараённи тўхтатди ва бир кунлик танаффус эълон қилди. Аввалроқ ҳам Керем ва Мурат ўртасида келишмовчилик пайдо бўлганида сериал продюсери Тимур Савжи уларни тинчлантирган эди.\nАммо бу сафар Муратнинг нияти жиддий ва у Керем Алишикка қарши «шаън ва қадр-қимматни ҳақорат қилиш» моддаси бўйича судга мурожаат қилди. Сериал актёр ва актрисалари воқеа гувоҳлари сифатида кўрсатма беришга рози, аммо ким қайси томонни қўллаб-қувватлаши ҳали аниқ эмас.\nКўриб турганингиздек, суратга олиш майдончасидаги воқеалар «Зулейҳа» сериали сюжетига қараганда анча қизғин кечмоқда. “Замин” янгиликларини “Одноклассники”да кузатиб боринг\nЯнгиликлар » Маданият » «Зулейҳа» сериалини суратга олиш жараёнидаги жанжалдан кейин Мурат Уналмиш Керем Алишикни судга берди


Британия ташқи ишлар вазири Дамашқда\n14 май 2021, Тошкент вақти: 06:40\nБуюк Британия ташқи ишлар вазири Дэвид Милибанд Дамашқда Сурия президенти Башар Асад билан музокаралар ўтказади.\nДамашқ сафари арафасида Дэвид Милибанд “Би-Би-Си”га берган интервьюда Сурия Яқин Шарқ тинчлик жараёнида муҳим рол ўйнаши лозимлигини таъкидлади.\n2005 йил Байрутда Ливан собиқ бош вазири Рафиқ Ҳаририй ўлдириб кетилгандан сўнг, жаҳон ҳамжамияти Сурияни яккалаб қўйган эди.\nСурия хавфсизлик хизматининг ушбу қоттилик ортида тургани тахмин қилинади.\nБироқ сўнгги пайтда ЕИ ва Сурия билан дипломатик алоқаларни йўлга қўйиш ва ўзаро муносабатларни ривожлантиришга ҳаракат қилиб келмоқда.